
A Nemzeti Élelmiszerlánc-biztonsági Hivatal (Nébih) szakemberei a dunaföldvári vásárban ellenőrizték a kertészeti szaporítóanyag értékesítését. Az elmúlt évek rendszeres ellenőrzéseinek köszönhetően a piacon nagymértékben javult a megvételre kínált szaporítóanyagok címkézése és szabályos értékesítése. Az ellenőrök egyre ritkábban találkoznak növényútlevél nélküli szaporítóanyaggal. Hamisított címkével ellátott szaporítóanyagot azonban több esetben is találtak.
A vásárban a gyümölcs- és szőlő szaporítóanyag ellenőrzésekor a szakemberek új problémaként a címkéken lévő adatok kézzel történő átírásával találkoztak. A szaporítóanyagokra felkerült címke végigkíséri a növényeket az értékesítésig, ezért tilos kézzel módosítani annak tartalmát, ez ugyanis hamisításnak számít.A címke nélküli és a hamisított címkével ellátott szaporítóanyagokat (több mint száz növényt) a hatóság a helyszínen megsemmisítette. 
Az ellenőrzésen tapasztaltak alapján a hatóság ismételten felhívja a termelők figyelmét, hogy szőlő szaporítóanyag kizárólag szőlő kiskereskedelmi engedéllyel rendelkező árudákban, gazdaboltokban, áruházakban értékesíthető, piacon tilos az árusítása.
A Nébih a jövőben is megtesz minden szükséges lépést az illegális forgalmazás teljes körű felszámolása érdekében. Amennyiben az adott szaporítóanyag nem felel meg a jogszabályi követelményeknek, a szaporítóanyagot a hatóság megsemmisíti, a kereskedővel szemben pedig minőségvédelmi bírság kiszabását kezdeményezi.
Az alkalmi, piaci árusítóhelyeken jellemzően nagy mennyiségben található, nem hazai előállítású, hanem más uniós tagországból származó gyümölcs szaporítóanyagok esetében (a nehezebb ellenőrizhetőség miatt) különösen indokolt a körültekintő, megfontolt választás a vásárlók részéről. A Nébih elsősorban a hazai előállítású szaporítóanyagok vásárlását javasolja, ugyanis így biztosított a hatóság által ellenőrzött, kiváló minőségű gyümölcs szaporítóanyag beszerzése. Emellett a vevő ezzel a hazai szaporítóanyagok előállítását is támogatja.
A szaporítóanyagok forgalmazásával kapcsolatban tapasztalt szabálysértéseket az mgei@nebih.gov.hu címen lehet jelezni.
A szőlő-gyümölcs szaporítóanyagok címkéje a magasabb szaporítási fokozatú certifikált anyagoknál kék, a tünetmentes gyümölcs C.A.C. szaporítóanyagoknál citromsárga, szőlő standard szaporítóanyagoknál sötétsárga színű. Minden címkének egyedi sorszámot kell tartalmaznia, emellett a címkén az alábbi információknak szükséges szerepelni:
a faj neve,
a nemes- és alanyfajta (esetleg klón) neve,
a termelő faiskola megnevezése,
a növényegészségügyi regisztrációs szám,
a „növényútlevél” felirat,
a kategória (certifikált vagy C.A.C./standard),
a növényegészségügyi állapot (vírustesztelt, tünetmentes) megnevezése.

